# Barzed Arvor

Ar Gonidek, sav da benn Ha bez hirio laouen !!…
Sutal a ra ann avel skiltrus er gwez huel ; Krosmola a ra ar mor enn dro da Vreiz-Izel ; Hag al logodennik dall, gand diouaskel groc’hen, A nij kre ha kamm-digamm arog pao ar gaouen.
Ann deliou, war ar geod glaz, a ruil strobinellet Evel eur bagad teuziou a bep tu dastumet ; Hag ar bleizi, o iudal, a daol gand ann ekleo Eunn dourni hag a rafe d’ann holl sevel ho bleo !
Ar sterik, enn eur glemma enn he gwele meinek, A ia da gas he dour sklear d’ar mor braz islounkek ; Ann devalijen a drid war gern ar c’herrek sounn, Ar iourc’h, e touez ar strouez, en em guz gant sponroun.
Ha peger kaer eo ann deiz, pegen teval ann noz ! Ma Doue, c’houi ra traou kaer, ha gan e-hoc’h ma bennoz ! Gand daoulagad mad ounn dall ; hogen setu al loar O tont da sklaerijenna bugale ann douar !
Salud d’it, loar arc’hantek, rouanez vraz ann noz, Sav da benn war Menez-Bre, sav a-uz koat ann noz ; Sav eta, sav huelloc’h, dalc’h da zevel bepred Ma hello ann holl varzed ’nem gaoud aman kevred.
Taliesin ha Marzin, Gwen-c’hlan, diouganer braz, Brizeuk, Gizouarn, Karis, c’houi zo maro, siouaz ! Digasid ho telennou e-harp troad ann derven El leac’h ma vezo ar stroll, kleuk, didrouz ha kempenn.
Tavit mik, avel rag-eost, ha c’houi sterik klemmuz. Id d’ho toull, bleizi naounek, tevaligen spontuz ; Henchou fankek ha mein-ruill, gouveid digemer Mad-oberour hor mamm-iez, ar Barz, hor Penn-sturier.
Diwallid da ober drouk d’ann hini zo goude, Hanved Iann Willou Herri, hen-nez eo barz Kerne ; Diwallid da zivera, c’houi koumoulen du-bran, Vit ma c’hellint azeza war ar gador douskan.
Sant Kaourintin ha sant Paol, ha c’houi roue Gradlon, Digasit, war boez he zourn, aman barz bro Leon ; Roid eunn hinkane wenn d’ann aotrou Lezeleuk, Ha gant-hi c’hoaz ho pennoz, pa vo he droad er stleuk.
Sant Padarn, sant Meldeok, Justok ha Gobrien, Dougit war eur c’hravaz vruk unan ho peleien, Va Aotrou Er Joubiou, eskob a Itali, Hag e teuio barz Gwened ken eaz ha peb-hini.
Aotrou Persoun sant Loranz, Kemar, den kalounek, Hastid, enn hano Doue, deud aman da brezek ; Ho patroun hoc’h ambrougo gant he c’hril goz velget ; Evel ma viot gweled, e viot anavet !
Tostait, suteller noz, grid eur sutelladen, Ha c’houi sperejou Awen, grit peb a iouc’haden Ken a greno ann douar, da embann d’ar varzed Hasta buhan dond aman ; it zoken d’ho c’herc’hed.
Mad ! setu ind holl erru gan-e hoc’h ann eunn taol krenn. Me a wel ann Aotrou Klec’h, barz koz ar Rungolvenn, Gourc’hant, persoun Gwiseni, Kerzale, barz Plouneour, Ha Milin, barz Plouzeniel, paotred hag a gan flour.
Sell, barz Kastelfidardo, Kere, beleg e Brest, Sell c’hoaz Perrot, barz Taole, da gana ato prest ; Sell Gwegen, barz sant Ujenn, Kastrek, barz Brenniliz, Stangenet, barz Tregourez, holl kanerien diskuiz.
Hastid dont, Aotrou Roudaot, c’houi a zo dilerc’het ; Marvad e ioac’h adarre o vale er verret ; Etouez beziou ann anaoun ar feiz a zo gwall gre, Ha setu oc’h hanvet mad barz Bali euz ann ee.
Breman p’ema o starda kerdin aour he delen Barz pe eostik koat ann noz, d’ho lakat holl laouen, Deud ivez, barzed ar bed, o kleved he vouez voan, Rag boulc’het mad eo ann noz ; diredit ta buhan.
Diredit, Koronal ker, « barz ar vugaligou, » Troud, er peoc’h ker kun breman ha ter enn emgannou ; Taoled oc’h euz ho kleze da gemer eur bluen Da skriva e brezounek skouer ar gristenien.
Azeit war gein ar goulm, Milin, « laouenan Breiz, » Hastid dont gand ann Huel, ar barz c’houek, enn hor c’hreiz ; Ha c’houi Kaourintin Thomas, hanvet « barz ann Tour-Tan, » Mall braz eo war-n-omp-ni holl da glevet c’hoaz ho kan.
Itroun Varia Rumengol, mamm vad ar Vretonet, Digasid d’e-omp, me ho ped, ho parz muia karet ; He vouez, ker leun ha ken drant a frealzo ann holl Pa lavaro na lezit den ebed d’enn em goll.
Ha te, roc’h ar strobinel, pe welloc’h Roc’h-allaz, Digas d’e-omp ivez Rannou, breiziad stard a viskoaz, Gand he Laouenidigez da holl varzed ar vro, Ker kouls hag ar « c’hlac’har-gan, » saved a nevez-so.
Na peleac’h out-te, Mindu, ki lemm barz Gwerleskin ; Peleac’h ema Prosper Prouz, da vestr drant ha lirzin ? Kerz da lavared d’ezhan e ma ar Varzed all Strolled e kreiz Koat ann noz ouz he c’hortoz rak-tal.
Galvit gand ho sutel aour, Gradlon, ho parz Fave, Hag e Plounevez Kintin he c’hlevo mad ive Eur c’hloarek a gar he vro ; sevel a rai he benn, Hag ann daou varz a zeuio skanv a droad ha laouen.
Vel ma paouez ann eostik da gana he werz koant, E tosta barz sant Loranz, hag hen sioul ha drant, Da dal ar gador douskan, hag e sav ar Sturier Da zigemeret gant-han barzed nevez Treger.
Ann Hegarad, barz Plouek, barz Kavan, ar C’habek, Gwionvarc’h, ha c’hoaz ar Gall, tud lemm ha speredek, A gan eur zon da c’hoarzin, pe Kantik sant Ervoan, Hag a lenn troidigez dic’hall ha meurbed glan.
Kerkent ann Aotrou Vannier, barz deol sant Henvel, A zispleg enn he iliz peb sul ann Aviel, A gan gwerz he zant Patroum hag he gan ker kompez Ma laka er c’halonou dudi ha levenez.
Ken a ro d’ann holl varzed ar Penn-Sturier eur zell : « Trugarez d’e-hoc’h, eme-z-han, c’houi a gar Breiz-Izel » Hag he iez, evel Brizeuk, Durand, Gwillom, Lukaz, » A zo er gwele douar, kousked enn-han, siouaz !
» N’ouzoc’h ket c’hoaz marteze da betra oc’h galvet » Da droad ann derven goz-man ? klevid eta, barzet, » Eur c’helou espar meurbed, eur c’helou souezuz ; » Na grenit ket koulskoude, ne ked eunn dra spountuz :
» Eunn Aotrou ouc’h a Baris, Charlez Vro C’hall hanvet, » Den gwiek ha kalounek, en deuz eur werz savet » Enn hor iez, desket gant han dre garantez d’hor bro ; » Breiziz, greomp hon dlead, meulomp holl he hano.
» Goulennomp digand Doue ma vo heulied he skouer, » Ma raio kalz evel-t-han euz hor c’henvroiz ker, » Hag eunn deiz ar brezounek, enoret gand ann holl, » A joumo enn hor bro geaz hep mont biken da goll !
» Breman eta, Kenvreudeur, leveromp, enn eur vouez, » E kasomp da varz Paris, da dremen he enkrez, » Hor c’halonou, hor bennoz ma vezo frealzet » Pa na hell dont d’ar vro-man a garre kalz gwelet. »
Hag evel ann alc’houeder, pa zav a denn-askel A-uz d’he neizik kuzed e gwiniz Breiz-Izel, E sav peden ar varzed ; hag holl, enn eur dridal, E leveront : Ra vevo pell Charlez a Vro-C’hall ! »
Enn deiz warlerc’h, da zav-heol, e-harp troad ann derven, E ioa ar gador douskan ha war-n-hi eunn delen ; Telen ann hini a gar kana a-hed ann noz D’ann neb a ia d’he glevet gwersiou e Koat ann noz.
Eostik Koat ann noz.